মানুষের বাড়িতে বাড়িতে কাজ করে সংসার চালান মা। উপায়ান্তর না দেখে মাকে সাহায্য করতে কাজে যায় পনেরো না পেরোনো মারিয়া মান্ডা।  কারণ পিতৃহীন সংসারে এ ছাড়া যে অন্য কোনও উপায় ছিল না। ঠিক এই সময়েই ২০১১ সালে দেশে বসে বঙ্গমাতা সরকারি প্রাথমিক বিদ্যালয় গোল্ড কাপ টুর্নামেন্টের আসর। মারিয়া পড়ত কলসিন্দুর সরকারি প্রাথমিক বিদ্যালয়ে। সেই বিদ্যালয়ের হয়েই ফুটবলের পাঠ নেয় সে। বছর দুয়েক যেতে না যেতেই এই টুর্নামেন্টে চ্যাম্পিয়ন হয় মারিয়ার বিদ্যালয়। দারুণ পারফর্ম করে নজর কাড়ে মারিয়া।  

এই বিষয়ে অন্যান্য খবর

পুরুষ ফুটবলারদের মহিলা কোচ, বাঙালি মেয়ের কীর্তিকে কুর্নিশ ফুটবল দুনিয়ার


এর পরে আর পিছনে ফিরে তাকাতে হয়নি মারিয়াকে। ২০১৪ সালে মারিয়া ডাক পায় বাংলাদেশ অনূর্ধ্ব ১৪ মহিলা দলে। সে বছরই তাজিকিস্তানে এএফসি অনূর্ধ্ব ১৪ আঞ্চলিক চ্যাম্পিয়নশিপে চ্যাম্পিয়ন হয় বাংলাদেশ। সেই দলের সহ-অধিনায়কের দায়িত্ব পালন করে মারিয়া। ২০১৭ সালে নেতৃত্বের আর্মব্যান্ড ওঠে মারিয়ার হাতে। সেবার ভারতকে প্রথম বার হারিয়ে বাংলাদেশের অনূর্ধ্ব ১৫ মহিলা দল জিতে নেয় সাফ চ্যাম্পিয়নশিপ। 

মারিয়া মান্ডা। 
এই ফুটবলই বদলে দেয় মারিয়ার জীবন। আগের মতো মারিয়ার মা আর মানুষের বাড়িতে পরিচারিকার কাজ করেন না। ফুটবল খেলে পাওয়া টাকা দিয়ে গ্রামে বাড়ি তৈরি করেছে। অদম্য ইচ্ছাশক্তিতে মারিয়া জয় করেছে দারিদ্রকে। তার এই লড়াই মনে ধরেছে জাতিসংঘের শিশু বিষয়ক সংস্থা ইউনিসেফের। সংস্থাটি মারিয়াকে নিয়ে তৈরি করছে একটি ডকুমেন্টারি। বাংলাদেশের এই মেয়েটির সাফল্যের গল্প ইউনিসেফ ছড়িয়ে দিতে চাইছে বিশ্বের কোটি কোটি কিশোরীর কাছে। সবার আইডল মারিয়া।  
আর যাকে নিয়ে তৈরি হচ্ছে ডকুমেন্টারি, সেই মারিয়া তো ভীষণ খুশি ইউনিসেফের এমন উদ্যোগে। তিনি বলছেন, ‘‘খুব ভাল লাগছে। ইউনিসেফ আমার জীবনের গল্প জানতে চেয়েছিল। আমি বলেছি। ফুটবলার হিসেবে উঠে আসার কাহিনি নিয়ে ডকুমেন্টারি হচ্ছে। গোটা বিশ্ব জানতে পারবে আমার সাফল্যের গল্প।’’ 

সাফে অনূর্ধ্ব ১৫ মহিলা চ্যাম্পিয়ন দল বাংলাদেশ। সেই দলের সদস্যা ছিলেন মারিয়া।  
বিশ্বের তামাম কিশোরীদের কাছে মারিয়ার গল্প কেন শোনাতে চায় ইউনিসেফ? তার ব্যাখ্যা দিয়েছেন সংস্থাটির প্রতিনিধি ম্যানুয়েলা ডিসপয়েন্টস। তিনি সংবাদমাধ্যমকে বলেছেন,‘‘ইউনিসেফের ফেসবুক পেজের জন্য আমরা একটি ডকুমেন্টারি তৈরি করছি। বাংলাদেশের মহিলা ফুটবলের বর্তমান অবস্থা এবং কীভাবে জাতীয় স্তরে উঠে আসছে, সেটাই তুলে ধরা হয়েছে ডকুমেন্টারিতে। বিশ্বের মানুষের কাছে বার্তা পৌঁছবে যে  কী ভাবে উন্নয়নশীল দেশের মেয়ে হয়েও ফুটবলে এত বড় অবদান রাখছে। বাংলাদেশের মহিলা ফুটবল সম্পর্কে ইতিবাচক ধারণা তৈরি হবে। মারিয়া একজন মডেল। ওকে নিয়ে আমরা কাজ করছি। কিশোরীরা মারিয়াকে দেখে প্রেরণা পাবে। কীভাবে ফুটবলের মাধ্যমে দারিদ্রকে হার মানিয়েছে মারিয়া, সেই গল্পটাই আমরা বিশ্বের সব কিশোরীদের শোনাতে চাই।’’ 
চলতি মাসের ২৪ তারিখ ডকুমেন্টারিটি প্রকাশিত হবে ইউনিসেফের ওয়েবসাইট ও ফেসবুক পেজে। এক বাঙালি মেয়ের সাফল্যগাথা শুনবে গোটা দুনিয়ার কিশোরীরা।